
22-TA-3069: Noteikumu projekts (Jauns)
Valsts un Eiropas Savienības atbalsta piešķiršanas, administrēšanas un uzraudzības vispārējā kārtība lauku un zivsaimniecības attīstībai

	1.
	Noteikumu projekts
2.1. grūtībās nonācis uzņēmums - saimnieciskās darbības veicējs, kas atbilst regulas 702/2014 2.panta 14.punktam vai regulas 1388/2014 3.panta 5.punktam;
	Iebildums
Atkārtoti norādām, ka saskaņā ar Komerclikuma 18. pantu termins ''uzņēmums'' apzīmē organizatoriski saimniecisku vienību un nevis komercdarbības vai saimnieciskās darbības subjektu. Ņemot vērā minēto, lūdzam izvērtēt un nepieciešamības gadījumā precizēt noteikumu projektu, termina ''uzņēmums'' vietā izmantojot terminu ''komersants'' vai ''saimnieciskās darbības veicējs''.
Piedāvātā redakcija
2.1. grūtībās nonācis saimnieciskās darbības veicējs - saimnieciskās darbības veicējs, kas atbilst regulas 702/2014 2.panta 14.punktam vai regulas 1388/2014 3.panta 5.punktam;
	Linda Bernāne (TM)

	2.
	Noteikumu projekts
11. Lauku atbalsta dienests, izvērtējot atbalsta pretendenta lauksaimniecības izglītības atbilstību normatīvajiem aktiem par lauksaimniecības attīstības pasākumu īstenošanu, ņem vērā Zemkopības ministrijas izstrādātās un publicētas Vadlīnijas lauksaimniecības izglītības atbilstības izvērtēšanai.
	Iebildums
Vēršam uzmanību, ka noteikumu projekta 11. punkts paredz, ka Lauku atbalsta dienests (turpmāk - LAD), izvērtējot atbalsta pretendenta lauksaimniecības izglītības atbilstību normatīvajiem aktiem par lauksaimniecības attīstības pasākumu īstenošanu, ņem vērā Zemkopības ministrijas izstrādātās un publicētas Vadlīnijas lauksaimniecības izglītības atbilstības izvērtēšanai (turpmāk – Vadlīnijas). Attiecīgi, lai LAD varētu izvērtēt atbalsta pretendenta lauksaimniecības izglītības atbilstību noteikumu projektam, ir nepieciešamas Vadlīnijas.
Ņemot vērā, ka Vadlīnijas vēl nav izstrādātas un stājušās spēkā, Tieslietu ministrijas ieskatā noteikumu projektā šobrīd nevarētu tikt iekļauts tiesiskais regulējums, kas vēl nav izstrādāts un spēkā esošs. 
Pamatojoties uz minēto, lūdzam noteikumu projektu virzīt apstiprināšanai Ministru kabinetā pēc Vadlīniju spēkā stāšanās vai nosakot noteikumu projektā pārejas regulējumu (līdz Vadlīniju spēkā stāšanās brīdim). 

